Oikeusministeriön palkkaama tilintarkastaja ihmettelee keskustan ja SDP:n löperöä linjaa edustuslaskuissa.

Puoluejohtajat Antti Rinne (sd) ja Juha Sipilä (kesk) saavat ohjeen eritellä jatkossa tarkemmin edustuslaskunsa. KARI PEKONEN

Puolueiden vuonna 2014 saamien valtionavustusten käyttö on perattu läpi. Oikeusministeriöllä oli apunaan tilintarkastusyhteisö KPMG, joka tarkasti puolueiden tilipitoa ja tositteita tänä syksynä.

Oikeusministeriö tiedotti tiistaina, ettei tarkastuksessa havaittu mitään olennaista säännösten tai määräysten vastaista. Se ei kuitenkaan tarkoita, että tilintarkastajat olisivat olleet täysin tyytyväisiä puolueiden tilinpitoon.

Iltalehti tutustui KPMG:n raportteihin, joissa puolueet saavat suosituksia tilinpitonsa parantamiseen.

Tilintarkastaja moittii keskustan ja SDP:n epämääräistä tapaa kirjata edustuskulut. KPMG:n tarkastuskertomuksessa ihmetellään, ettei keskustan ja SDP:n edustuskuluista löydy aina edes perustietoja edustuksen tarkoituksesta ja osallistujista.

Molempia puolueita suositellaan tarkentamaan sisäisen valvontansa ohjeistuksia. Tilintarkastajat varoittavat, että epäselvät menot saatetaan tulkita isännän tai emännän henkilökohtaiseksi tuloksi verotuksessa.

Tilintarkastajat marssivat syys- ja lokakuussa puoluetoimistoihin, missä he tarkastivat puolueen tositteita pistokokeilla.

Keskusta saa pyyhkeitä myös piirien tilintarkastuskertomusten puutteista. Nykyinen pääministeripuolue eli laihoja aikoja vuonna 2014. Keskustan piireistä peräti yhdeksän raportoi tehneensä tappiota.

34 miljoonaa

Puoluetukea maksettiin vuonna 2014 yhteensä 34 miljoonaa euroa. Siihen aikaan kokoomus oli puolueista suurin ja vei suurimman potin, yhteensä liki 7,5 miljoonaa euroa.

SDP sai runsaat 7,1 miljoonaa, perussuomalaiset 6,6 miljoonaa ja keskusta 5,9 miljoonaa.

Puoluetukea maksetaan kahdessa osassa. Ensimmäinen on tarkoitettu poliittiseen toimintaan, toinen tiedotustoiminnan ja viestinnän tukemiseen.

Tiedotus ja viestintä voivat olla myös vaalikustannuksia. Perussuomalaisten todetaan kattaneen liki 700 000 euron vaalikustannukset kokonaisuudessaan tiedotus- ja viestintätuella vuonna 2014.

Matkalaskusotku

Perussuomalaisten piirijärjestöillä näyttää olevan vielä opiskeltavaa tilinpidossa. Satakunnan piirin tilintarkastajien mukaan yhdistyksen rahoja on käytetty säännösten vastaisesti.

Satakunnan piirin puheenjohtaja, eduskunnan ex-varapuhemies Anssi Joutsenlahti selittää, että kyse on piirin edellisen puheenjohtajan ja piirisihteerin matkalaskuista. Epäselvät summat olivat muutaman sadan euron suuruisia.

Kumpikaan henkilö ei Joutsenlahden mukaan ole enää puolueen jäsen. Asian selvittämistä vaikeutti sekin, että piirijärjestön pöytäkirjat olivat jonkin aikaa kokonaan kateissa.

Puoluetuen käytön valvontaa ollaan siirtämässä oikeusministeriön kontolta valtiontalouden tarkastusvirastolle.